ኢትዮጵያና ስዊዘርላንድ የፖለቲካ ምክክር የመግባቢያ ሰነድ ተፈራረሙ
 ኢትዮጵያና ስዊዘርላንድ ግንኙነታቸውን ለማጠናከርና በጋራ ለመስራት የሚያስችላቸውን የፖለቲካ ምክክር የመግባቢያ ሰነድ ስምምነት ተፈራረሙ።የውጭ ጉዳይ ሚኒስትር ዴኤታ አምባሳደር ብርሃነ ገብረክርስቶስና የስዊዘርላንድ የውጭ ጉዳይ ሚኒስትር ዴኤታ ቬስ ሮዚየር ስምምነቱን ዛሬ አዲስ አበባ ውስጥ ተፈራርመዋል።አምባሳደር ብርሃነ እንደገለፁት የስምምነት ሰነዱ ሁለቱም አገራት በሁለትዮሽና በዓለም አቀፍ መድረኮች ላይ በተለያዩ የፖለቲካ ጉዳዮች በጋራ ተባብሮ ለመስራትና ሃሳቦችን ለመቀያየር ያስችላቸዋል።የሁለቱም ግንኙነት ከጊዜ ወደ ጊዜ እየተሻሻለ መምጣቱንም ገልፀዋል።ሰዊዘርላንድ በፌዴራሊዝም ስርዓት ስልጠና በመስጠት፣ በሳይንስና ቴክኖሎጂና በተለያዩ የቴክኒክ ድጋፎችን ታደርጋለች።የስዊዘርላንድ የውጭ ጉዳይ ሚኒስትር ዴኤታ ቬስ ሮዚየር በበኩላቸው እንደተናገሩት በፖለቲካ ምክክር አብሮ ለመስራት የተፈረመው የመግባቢያ ሰነድ የሁለቱን አገራት የፖለቲካ ግንኙነት ወደ ላቀ ደረጃ ያደርሰዋል።“በማደግ ላይ የምትገኘው ኢትዮጵያ ከአፍሪካ ጋር ያለንን ግንኙነት ለማጠናከር ቁልፍ አገር ናት፤ ስዊዘርላንድ በሁለትዮሽ፣ በቀጠናና በዓለም አቀፍ ጉዳዮች ላይ ከኢትዮጵያ ጋር አብራ ለመስራት ስምምነቱ ይጠቅማል” ብለዋል።ኢትዮጵያ በሶማሊያ፣ በሁለቱም ሱዳኖችና በመላው አፍሪካ የምታደርገው የሰላም ማስከበርና የፀጥታ ማስከበር ስራ በማድነቅ አገራቸው ከኢጋድ ጋር የምታደርገውን ትብብር አጠናክራ እንደምትቀጥል ተናግረዋል።የሁለቱ አገራት መሪዎች በሁለቱም አገራት እንደ አውሮፓውያን አቆጣጠር በ2008 በሳይንስና ቴክኖሎጂ ተባብሮ ለመስራት ያደረጉት ስምምነት ተፈፃሚነቱ ያለበት ደረጃን አስመልክቶ ውይይት አድርገዋል።ኢትዮጵያና ስዊዘርላንድ በኢኮኖሚና የቴክኒክ ዘርፎች ለመተባበር በቅርቡ ስምምነት እንደሚፈራረሙም ገልፀዋል። የሁለቱም አገራት የውጭ ጉዳይ ሚኒስቴር በዓመት እንድ ጊዜ ግንኙነት ያደርጋል።ባለፈው ሳምንት የስዊዘርላንድ የንግድ የልኡካን ቡድን በኢትዮጵያ ያለውን ሰፊ የኢንቨስትመንት እድል ለማየት መጥቶ ነበር፡፡(ኢዜአ)